b'\n_START_ARTICLE_\nFiat Panda\n_START_SECTION_\nHist\xc3\xb2ria\n_START_PARAGRAPH_\nEl Panda equipava originalment un motor bicil\xc3\xadndric refredat per aire de 652cc derivat del Fiat 126 ("Panda 30") o, un quatre cilindres de 903cc procedent del Fiat 127 ("Panda 45"). Es va concebre com a una moderna interpretaci\xc3\xb3 de l\'utilitari per a tot per a una clientela jove seguint l\'esperit dels models francesos com el Citro\xc3\xabn 2CV o el Renault 4 que en aquell moment vivien una segona joventut, tenint un gran \xc3\xa8xit al mercat europeu i, especialment a l\'itali\xc3\xa0. _NEWLINE_En aquells temps un autom\xc3\xb2bil per al jovent havia de ser robust, espart\xc3\xa0, adaptable a les m\xc3\xa9s diverses situacions i condicions d\'\xc3\xbas, a m\xc3\xa9s de ser econ\xc3\xb2mic tant en la compra com en el manteniment._NEWLINE_El Panda posse\xc3\xafa totes aquestes caracter\xc3\xadstiques com els seus competidors, per\xc3\xb2 es distingia per la cura particular amb qu\xc3\xa8 s\'havien projectat els interiors. La instrumentaci\xc3\xb3 minimalista, els nombrosos indrets portaobjectes, l\'abs\xc3\xa8ncia d\'acabats pretensiosos i el sostre que podia ser descapotable de tela li donaven un aspecte transgressor. La gr\xc3\xa0cia del Panda eren els seients que, tot i ser molt prims, es podien abatre horitzontalment, formant una superf\xc3\xadcie plana que anava del volant al port\xc3\xb3 posterior. Per a la nova generaci\xc3\xb3 de l\'\xc3\xa8poca significava que el cotxe es podia transformar en un llit de fortuna per a poder utilitzar en qualsevol moment. El Panda, d\'altra banda era tamb\xc3\xa9 atractiu per a la clientela tradicional, tenint una gran difusi\xc3\xb3 entre camperols i flotes de lloguer de cotxes. L\'\xc3\xa8xit va \xc3\xa9sser immediat i tan gran que la cadena de producci\xc3\xb3 no donava l\'abast, generant-se llistes d\'espera de fins a un any._NEWLINE_Als dos motors originals es va afegir un tercer en altres pa\xc3\xafsos europeus derivat del del Fiat 850, comercialitzat com a Seat Panda 35 a Espanya i Fiat Panda 34 a Holanda._NEWLINE_Al Sal\xc3\xb3 de Par\xc3\xads de 1982 es va presentar el Panda 45 Super. Aquesta versi\xc3\xb3 incorporava diverses millores, la m\xc3\xa9s significativa era la caixa de canvis de cinc marxes, a m\xc3\xa9s de canvis estil\xc3\xadstics i en els acabats. La nova graella davantera de pl\xc3\xa0stic (el primer model de Fiat que la va utilitzar amb les cinc barres diagonals argentades) distingia la versi\xc3\xb3 Super dels models inicials amb la graella de xapa. Despr\xc3\xa9s va arribar el Panda 30 Super._NEWLINE_L\'empresa austr\xc3\xadaca Steyr-Puch va desenvolupar un sistema de quatre rodes motrius per al Panda 4x4 (tipo 153). Presentat en juny de 1983 incorporava el motor de 965cc de l\'Autobianchi A112 amb 48CV. El Panda 4x4 va ser el primer petit cotxe amb motor transversal en presentar un sistema de tracci\xc3\xb3 total. El sistema es podia seleccionar manualment, amb una primera redu\xc3\xafda. En condicions normals s\'iniciava la marxa en segona velocitat, mentre que la cinquena tenia la mateixa relaci\xc3\xb3 dels Panda normals. Steyr-Puch fabricava el sistema sencer de tracci\xc3\xb3 integral, embragatge, caixa de canvi, l\'arbre de transmissi\xc3\xb3 en tres peces, l\'eix posterior amb el diferencial i fins i tot els frens, el conjunt es muntava a una carrosseria refor\xc3\xa7ada en la planta siciliana de Termini Imerese. Amb un pes de 740 kg, el Panda 4x4 completava el km. amb sortida parada en 38.8 segons i tenia una velocitat m\xc3\xa0xima de 135 km/h._NEWLINE_ _NEWLINE_L\'\xc3\xa8xit del Panda feu que en juliol de 1984 s\'arrib\xc3\xa9s al mili\xc3\xb3 d\'unitats produ\xc3\xafdes. En novembre de 1984 es van fer petites modificacions i les diferents versions van ser batejades com a "L", "CL" i "S" totes amb modificacions de detall que inclo\xc3\xafen l\'adopci\xc3\xb3 de la graella de cinc barres diagonals per a totes les versions._NEWLINE_Els canvis m\xc3\xa9s significatius van arribar en gener de 1986. El motor de 650cc es va substituir per un de (34CV), i el 903cc amb un 999cc (45CV, o 50CV en el 4x4). Tots dos motors pertanyien a la nova fam\xc3\xadlia FIRE amb 4 cilindres, refrigeraci\xc3\xb3 per aigua i un arbre de leves. Un altre canvi important va tenir lloc a la suspensi\xc3\xb3 posterior, on es van substituir les rudiment\xc3\xa0ries ballestes per un eix r\xc3\xadgid (conegut com a eix Omega) amb un montant central i suspensions de molls helicoidals (el 4x4 va continuar amb les ballestes). Tamb\xc3\xa9 es van fer millores a l\'interior i l\'estructura que va ser refor\xc3\xa7ada. La gamma es va articular en cinc versions, tres de 750 (L, CL, S) una 1000 Super e la 4x4._NEWLINE_En abril del mateix any el Panda va rebre un motor diesel de 1301cc amb 37CV, una versi\xc3\xb3 descafe\xc3\xafnada del que havien fet servir el 127 el Uno. Equipat normalment amb la caixa de cinc velocitats estava disponible \xc3\xbanicament en la versi\xc3\xb3 "L". El mateix mes es va introduir la versi\xc3\xb3 "Van" (vehicle comercial), amb motors de benzina i diesel, amb una capacitat de c\xc3\xa0rrega de fins a 810 litres. En alguns casos el Panda Van tenia les finestres posteriors tapades i en compte del port\xc3\xb3 posterior tenia un afegit de pl\xc3\xa0stic que convertia en vertical la part posterior del cotxe, incrementant aix\xc3\xad la capacitat de c\xc3\xa0rrega. _NEWLINE_L\'any seg\xc3\xbcent, el 1987, es presenta el Panda Young amb un 769cc que feia servir el mateix bloc del vell 903cc de varilles i balancins i donava els mateixos 34CV de la versi\xc3\xb3 FIRE. El motor FIRE de 999cc va ser millorat el mateix any amb la introducci\xc3\xb3 d\'injecci\xc3\xb3 electr\xc3\xb2nica i catalitzador, finalment tamb\xc3\xa9 es va comercialitzar en edici\xc3\xb3 limitada el Panda 4x4 Sisley._NEWLINE_En 1988 es va superar el llindar dels 2 milions d\'unitats produ\xc3\xafdes i dos anys despr\xc3\xa9s, en 1990, la gamma es va incrementar amb el Panda Electra, una versi\xc3\xb3 amb motor el\xc3\xa8ctric, ecol\xc3\xb2gica, per\xc3\xb2 amb problema que el pes del cotxe incrementava significativament fins als 1.150 kg._NEWLINE_El Panda va tenir tamb\xc3\xa9 una versi\xc3\xb3 autom\xc3\xa0tica anomenada "Selecta" (1991-94) equipada amb un variador continu inspirat en el que equipen alguns ciclomotors. Des d\'aleshores no es van introduir grans innovacions en el Panda m\xc3\xa9s enll\xc3\xa0 de les modificacions necess\xc3\xa0ries per adaptar-se a les normatives en vigor, especialment les ambientals._NEWLINE_El Panda va estar en producci\xc3\xb3 fins a 2003 quan va ser substitu\xc3\xaft pel Nou Fiat Panda.\n_START_SECTION_\nModels derivats\n_START_PARAGRAPH_\nEntre 1980 i 1986 el Panda va ser produ\xc3\xaft sota llic\xc3\xa8ncia a Espanya per SEAT amb el nom de Seat Panda i una furgoneta derivada anomenada Seat Trans. En finalitzar l\'acord entre totes dues empreses, com va passar en el cas del Fiat Ritmo, modificat com a Seat Ronda, tamb\xc3\xa9 el Panda va ser modificat el m\xc3\xadnim indispensable per evitar problemes de llic\xc3\xa8ncia i comercialitzat amb el nom de Seat Marbella, en el cas de la furgoneta va passar a anomenar-se Seat Terra. Ambdues versions es van mantenir en producci\xc3\xb3 fins a 1998.'